Rådets afgørelse

af 6. november 2001

om ændring af afgørelse 2000/24/EF med henblik på udvidelse af fællesskabsgarantien til Den Europæiske Investeringsbank til også at omfatte lån til projekter i Forbundsrepublikken Jugoslavien

(2001/778/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen,

under henvisning til udtalelse fra Europa-Parlamentet(1), og

ud fra følgende betragtninger:

(1) Den seneste politiske udvikling i Forbundsrepublikken Jugoslavien har ført til indsættelse af demokratisk valgte regeringer, og landet har forpligtet sig til at gennemføre politiske og økonomiske reformer i overensstemmelse med Den Europæiske Unions stabiliserings- og associeringsproces for landene i Sydøsteuropa.

(2) Den 9. oktober 2000 besluttede Rådet (almindelige anliggender) at hæve sanktionerne mod Serbien og at integrere Forbundsrepublikken Jugoslavien fuldt ud i stabiliserings- og associeringsprocessen.

(3) Forbundsrepublikken Jugoslavien står i dag over for store økonomiske og finansielle udfordringer og problemer af den slags, der typisk rammer overgangsøkonomier, og som her forstærkes af eftervirkningerne af væbnede konflikter og sanktioner.

(4) Det er vigtigt, at Den Europæiske Union på dette tidspunkt tilkendegiver sin støtte til Forbundsrepublikken Jugoslaviens bestræbelser på at gennemføre politiske og økonomiske reformer ved at bidrage til investeringerne i infrastrukturer og udvikling af en privat sektor.

(5) Det er derfor hensigtsmæssigt at give Den Europæiske Investeringsbank (EIB) et garanteret långivningsmandat, således at den kan indgå låneaftaler i Forbundsrepublikken Jugoslavien.

(6) EIB har tilkendegivet, at den er i stand til og villig til at udvide långivningen af egne midler til projekter i Forbundsrepublikken Jugoslavien i overensstemmelse med sine vedtægter.

(7) EIB's långivning under fællesskabsgarantien bør gøres betinget af, at alle offentlige enheder i Forbundsrepublikken Jugoslavien til fulde afvikler alle udestående og forfaldne finansielle forpligtelser over for De Europæiske Fællesskaber og EIB, og at Forbundsrepublikken Jugoslavien ved garantistillelse påtager sig ansvaret for den gæld, der endnu ikke er forfalden. Den Europæiske Investeringsbank anvender i dette som i alle andre tilfælde forsvarlig bankpraksis på sin långivning under fællesskabsgarantien, hvilket bl.a. vil sige, at den ikke indgår nye forpligtelser, der omfatter långivere eller garanter, der er i restance med deres forpligtelser over for EIB.

(8) Forbundsrepublikken Jugoslavien har i oktober 2001 afviklet alle sine udestående betalinger pr. denne dato til De Europæiske Fællesskaber og EIB.

Forbundsrepublikken Jugoslavien har desuden i september 2001 ratificeret en aftale med Den Europæiske Investeringsbank, hvorved Forbundsrepublikken Jugoslavien fuldt ud påtager sig ansvaret for alle endnu ikke forfaldne finansielle forpligtelser, som offentlige enheder i Forbundsrepublikken Jugoslavien har over for EIB.

(9) Den 31. oktober 1994 vedtog Rådet forordning (EF, Euratom) nr. 2728/94 om oprettelse af en garantifond for aktioner i forhold til tredjelande(2).

(10) Den generalgaranti, der i Rådets afgørelse 2000/24/EF af 22. december 1999 om en fællesskabsgaranti til Den Europæiske Investeringsbank mod tab i forbindelse med lån til projekter uden for Fællesskabet (Central- og Østeuropa, Middelhavslandene, Latinamerika og Asien samt Den Sydafrikanske Republik)(3) er fastsat til dækning af tab i forbindelse med EIB's mandat til långivning til tredjelande, bør udvides til også at omfatte Forbundsrepublikken Jugoslavien, og lånelofterne bør hæves. Afgørelse 2000/24/EF bør derfor ændres i overensstemmelse hermed.

(11) Traktaten indeholder ikke anden hjemmel for vedtagelsen af denne afgørelse end artikel 308 -

TRUFFET FØLGENDE AFGØRELSE:

Artikel 1

Artikel 1 i afgørelse 2000/24/EF ændres således:

1) I stk. 1, andet afsnit, andet punktum, foretages følgende ændringer:

a) i indledningen ændres "19110 mio. EUR" til "19460 mio. EUR"

b) i første led ændres "8930 mio. EUR" til "9280 mio. EUR".

2) I stk. 2, første led, indsættes "Forbundsrepublikken Jugoslavien" efter "Estland".

Artikel 2

Denne afgørelse får virkning fra dagen for offentliggørelsen i De Europæiske Fællesskabers Tidende.

Udfærdiget i Bruxelles, den 6. november 2001.

På Rådets vegne

D. Reynders

Formand

(1) Udtalelse afgivet den 4.10.2001 (endnu ikke offentliggjort i EFT).

(2) EFT L 293 af 12.11.1994, s. 1. Senest ændret ved forordning (EF, Euratom) nr. 1149/1999 (EFT L 139 af 2.6.1999, s. 1).

(3) EFT L 9 af 13.1.2000, s. 24. Senest ændret ved afgørelse 2000/788/EF (EFT L 314 af 14.12.2000, s. 27).